ΕΠΙΧΕΙΡΗΜΑΤΙΚΟΤΗΤΑ

Η επιχειρηματικότητα είναι η διαδικασία δημιουργίας μιας επιχείρησης ή η επέκταση των δραστηριοτήτων μιας υπάρχουσας. Στηρίζεται στην επινόηση και την εκτέλεση μιας ιδέας, διαδικασία που περιλαμβάνει ρίσκο, δηλαδή είναι επιδίωξη που δεν προσφέρει εγγυήσεις, έχει αβέβαιη έκβαση. Αποσκοπεί στην δημιουργία ενός καινούργιου προϊόντος από το οποίο να προκύψει οικονομικό κέρδος στην επιχείρηση και να καλύψει ανάγκες που εξυπηρετούν τους ανθρώπους και τις κοινωνίες. Επιδιώκει ευκαιρίες εκεί όπου οι άλλοι βλέπουν προβλήματα και κινδύνους.

Το καινούργιο είναι η πρώτη εκμετάλλευση ενός κενού της αγοράς σε ένα προϊόν ή μια υπηρεσία. Ή εισέρχεται στην αγορά καινοτομώντας με νέα προϊόντα, τρόπους παραγωγής ή βελτίωσης των υπαρχόντων. Η επιχειρηματικότητα δεν φοβάται την αλλαγή, αλλά την επιδιώκει.

Το ρίσκο βασίζεται στην πληροφόρηση και είναι καθορισμένο. Προϋπάρχει η φροντίδα και η μέριμνα να είναι περιορισμένο. Επιτυγχάνεται μελετώντας ορθολογικά όλες τις εκδοχές που μπορεί να συναντήσει η νέα δραστηριότητα. Στην υλοποίηση της επιχειρηματικής ιδέας αρχίζει η εργασία με την προοπτική της επιτυχίας, ο φόβος της αποτυχίας απουσιάζει, διότι επισκιάζει την προοπτική του επιδιωκόμενου αποτελέσματος.

Τα χρήματα δεν αποτελούν εγγύηση για την επιχειρηματική επιτυχία. Η καλή επιχειρηματική ιδέα βρίσκει χρηματοδότες ή ξεκινά με μικρά κεφάλαια που της δίνουν ταχύτατο ρυθμό ανόδου.

Η εμπειρία, το ταλέντο και το ένστικτο είναι χρήσιμες αρετές στην επιχειρηματικότητα.

ΕΤΑΙΡΙΚΗ ΚΟΙΝΩΝΙΚΗ ΕΥΘΥΝΗ

Η ΕΤΑΙΡΙΚΗ ΚΟΙΝΩΝΙΚΗ ΕΥΘΥΝΗ είναι η υποχρέωση μιας επιχείρησης να εξυπηρετεί τόσο τα δικά της συμφέροντα (κέρδος) όσο και αυτά της κοινωνίας, συμβάλλοντας στην ευημερία της.

Διακρίνεται σε Οικονομική (να είναι κερδοφόρος), Νομική (υπακούει στους νόμους), Ηθική (κάνει αυτό που είναι σωστό, να ωφελούνται και οι εργαζόμενοι από την επιτυχία της επιχείρησης ) και Διακριτική ευχέρεια (συμβάλλει στην ευρύτερη κοινότητα με την μορφή χορηγίας, δηλαδή προσφέρει οικονομική παροχή χωρίς αντάλλαγμα για την πραγματοποίηση ενός κοινωφελούς έργου).